text: Tyv tømte elev-værelser på Hoptrup Efterskole for værdier
  05 oktober 2016 kl. 10.44
  En tyv sneg sig tirsdag aften ind på Hoptrup Efterskole og ribbede en lang række værelser for værdier som computere, ipads og andet elektronik. Tyven blev dog afsløret af skolens forstander.
  Op mod 70 forskellige effekter havde en 30-årig tyv fra Haderslev tirsdag aften samlet sammen og fik med sig på en hektisk men kort flugt fra Hoptrup Efterskole.
  Skolens elever var ude af huset på musicaltur - men skolens forstander Ken Petersen hørte tyven liste rundt og slog alarm til politiet, der næsten tog tyven på fersk gerning.
  - Vi havde tilfældigvis en patrulje i nærheden, som hurtigt øjnede tyven, der smed tyvekosterne fra sig og tog flugten - men han blev hurtigt fanget og anholdt, siger vagtchef Henrik Sønderskov, Syd- og Sønderjyllands Politi til TV SYD.
  Da eleverne vendte tilbage til skolen måtte de i gang med at rydde op på gennemrodede værelser og finde ud af, hvad der var stjålet. Først i eftermiddag får de tingene tilbage fra politiet.
  - Vi har i formiddag snakket med vores elever om det hændte. Det er aldrig rart at få sine ting rodet igennem af fremmede, så det har nogle da reageret på, siger forstander Ken Petersen til TV SYD.
  30 årig mand fra Haderslev anholdt efter indbrud i nat.   #politidk
  
  